23. schôdza NR SR - 5.deň - A. dopoludnia
Dátum: 2024-12-02
Poslanec: Hargaš, Ján (PS)
Druh vystúpenia: Vystúpenie v rozprave

14. Ďakujem za slovo. Vážený pán predsedajúci, kolegyne, kolegovia, vážený pán minister, ja to skúsim možno tak filozoficky nejak uzavrieť, lebo rozpočet to nie je len dokument, v ktorom je veľa tabuliek, to je aj nejaká, ak by som to možno povedal, nejaká zmluva, zmluva medzi štátom a ľuďmi o tom, že koľko budú musieť platiť štátu a čo za to dostanú naspäť, o tomto je táto zmluva. No a keďže ľudia neradi čítajú tabuľky a čísla a dá sa v tom veľmi ľahko stratiť, tak to skúsim nejak tak príbehovo, že o čom je tento rozpočet. Tak som si predstavoval, že ako by pán minister možno vysvetľoval ľuďom tento, tento rozpočet. Tak sa tak stretne s tými ľuďmi a tí ľudia sa ho pýtajú, tak, pán minister, tak teda budúci rok ako to pre nás vyzerá? A on povie, no, nevyzerá to dobre, musíme konsolidovať, takže budete platiť väčšie dane. Aha, budeme platiť väčšie dane, väčšie poplatky, diaľničné známky pôjdu hore, transakčná daň sa zavedie, vyššie dane pre firmy, vyššia dépeháčka. No dobre, takže budeme musieť platiť väčšie dane, dobre, a čo za to dostaneme naspäť? No tak za to dostanete naspäť to, že my budeme vlastne tie vaše peniaze, ktoré takto vyzbierame, rozhadzovať. No počkajte, pán minister, tak vy idete rozhadzovať naše peniaze? No áno, ale viete čo, musím to robiť preto, musím to robiť preto, lebo predošlé vlády. To je jediný argument, ktorý táto vláda dokola opakuje, že dvíha dane, lebo Matovič, Heger, Ódor, Matovič, Heger, Ódor, dokola ako stroj. To je jediný argument, ktorý táto vláda má. Nikto nerozporuje, že treba konsolidovať, to nikto nerozporuje, ale vláda hovorí, že musí konsolidovať práve takto, lebo minulé vlády. A teda tí ľudia by na tom stretnutí s tým pánom ministrom sa pýtali, počkajte, čiže to kvôli, kvôli tej minulej vláde, hej? Pán minister by povedal, áno, kvôli minulej vláde. A ľudia by sa pýtali, počkajte a teda tie tryskáče, čo idete nakupovať z tých našich zvýšených daní, pán minister Kaliňák ich ide nakupovať, to tiež kvôli minulej? No nie, to nie je kvôli minulej, to my sme sa tak rozhodli, že ideme kupovať tryskáče. A ľudia by sa pýtali, no počkajte, a teda tie dvojnásobné platy, čo ste si nadelili z tých našich daní, to tiež tá minulá vláda spôsobila? No nie, to tiež my sme sa tak rozhodli, táto vláda, že teda zdvojnásobíme si platy. Potom by sa ľudia pýtali, a počúvajte, ja som teda počúval, že vraj na IT-čko dávame nejak veľa peňazí v tom štátnom rozpočte a že by sa tam dalo šetriť, na projektoch 30 mil., na prevádzke ďalších 100 mil., na predražených konzultantoch ďalších 20 mil., to tiež tá minulá vláda? No nie, to my, to my sme sa rozhodli, že nebudeme šetriť, by musel povedať pán minister Kamenický tým ľuďom. A to nové ministerstvo, to nové ministerstvo, za ktoré proste platíme peniaze za drahý nájom, platíme peniaze na IT, napr. tomuto ministerstvu sa zdvojnásobil rozpočet na IT, ministerstvu športu, to tiež tá minulá vláda ? A pán minister by musel priznať farbu, no nie, to nie minulá, to všetko, to všetko my. To stretnutie by pre pána ministra nešlo veľmi-veľmi dobrým smerom, pretože tí ľudia by sa pýtali, že tak prečo ja mám platiť vyššie dane, keď teda vy idete rozhadzovať tie moje peniaze, ktoré budem platiť do toho štátneho rozpočtu. Lebo tu už naozaj neplatí argument, že lebo minulá vláda. To, že vy nešetríte a to sú preukázateľné, konkrétne položky, ako nešetríte, tak s tým nemá nič minulá vláda. To je vaše rozhadzovanie, to sú vaše rozhodnutia, že vám sa jednoducho šetriť nechce a teda tie peniaze rozhadzujete. A keby ste ich nerozhadzovali, ale by ste naozaj len šetrili, tak by ľudia nemuseli platiť drahšie diaľničné známky, tak by ľudia nemuseli vyššiu novú transakčnú daň, tak by ľudia nemuseli platiť vyššie dane, napr. dépeháčku, pretože tie peniaze, a môžte sa so mnou hádať, pán minister, koľko chcete, keď si to tam narátame, na prevádzke štátu, povedal to sám pán Kaliňák, pol miliardy by sa dalo nájsť, to sú, to je suma, ktorú budete od ľudí vyberať cez transakčnú daň, plus ešte k tomu môžete prihodiť aj diaľničné známky za 50 mil. Jednoducho keby ste šetrili na sebe, toto by ľudia platiť nemuseli. Tak to proste je a môžte oblepovať Slovensko bilbordami koľko len chcete, jednoducho tá matematika nepustí. Rozhadzovanie s tým nemá nič minulá vláda, vaše rozhadzovanie je vaša zodpovednosť a vy by ste to teda mali ľuďom a svojim voličom, a dúfam, že niekto, možno aj aj voliči koalície, že to pozerajú, pretože ja rozumiem, že vy ste možno aj nahnevaní na tú bývalú vládu, že to bol chaos, že ste museli znášať nejaké pandemické opatrenia a tak ďalej, ja chápem, že tá frustrácia z minulej vlády tu niekde v spoločnosti je. Ja tomu rozumiem, ale, prosím, nenechajte sa obalamutiť tým, že teraz koalícia vám bude hovoriť, že za všetko môže minulá vláda. Pretože za to, že táto koalícia vaše zvýšené dane a poplatky bude rozhadzovať na nezmyselné nákupy, aj keď by mali šetriť v skutočnosti aj oni na sebe, tak za to nemôže minulá vláda, to je rozhodnutie tejto koalície, že nebudú šetriť a namiesto toho budú tie peniaze rozhadzovať. To je ich rozhodnutie, 95 % konsolidácie budú musieť znášať ľudia a len 5 % je ochotná vláda šetriť na sebe, pričom sme tu počas tých dvoch dní rozpravy pri rozpočte ukázali iks príkladov, ako by táto vláda mohla šetriť aj na sebe. Keď sa vrátim k tomu IT, to nie sú moje výmysly, to nie je, že ja som si teraz robil kalkulačku a rátal som tam čísla, to sú analytici z ministerstva financií, ktorí vám hovoria, že nakupujete projekty, ktoré sú o 30 mil. predražené. Povedal som ich tu, aj konkrétne projekty v rozprave, 30 mil. na projektoch, 100 mil. predraženie na prevádzke, to nehovorím ja, to hovoria analytici ministerstva financií, tuto kolegovia pána ministra Kamenického, ktorý sa rozhodol ich nepočúvať. To predraženie na drahých licenciách 7 mil., opäť oficiálny dokument z ministerstva financií a jednoducho pán minister ich nepočúva. Čiže tam je obrovský, obrovský potenciál na šetrenie, len v jednej oblasti, v IT, sme našli úspory 150 mil., nie my, vlastne v skutočnosti vládni analytici pána ministra Kamenického, že tie úspory by sa dali nájsť. V ďalších oblastiach si to môžete pozrieť, drahé tryskáče, dvojnásobné platy, nákupy na ministerstve vnútra, kamery na školy za 50 mil., drahé hasičské autá pre schránkovú firmu, kde ani pán minister nevie, na čo pôjdu, na čo pôjde niekoľko miliónov z tejto zákazky, nevie to vysvetliť. Jednoducho toto je rozhadzovanie peňazí, ktoré vytiahnete z vreciek ľudí na budúci rok a myslíte si, že jediné, čo stačí opakovať, je, že za to môže minulá vláda? Ja verím, že aj voliči tejto koalície sa nenechajú obalamutiť takouto hlúposťou a byť voličom tejto koalície, tak naozaj by som čakal, že keď ja mám sa uskromniť budúci rok, tak chcem vidieť, ako sa uskromní tá vláda v prvom rade. Tu máte jasné dôkazy, že vláda sa budúci rok jednoducho neuskromní. No a potom by sa možno tí vaši voliči alebo ľudia na Slovensku, keď to všetko počuli, možno by sa spýtali, no dobre, tak teda, my budeme platiť drahšie všetko, vyššie dane, vy teda rozhadzujete tie naše peniaze, tak čo za to teda naozaj dostaneme? Budem mať aspoň vyšší plat? A tu by musel pán Kamenický opäť priznať farbu, nie, nebudete. Nie, nebudete mať vyšší plat, pretože budeme mať najvyššiu infláciu z celej Európskej únie a tá inflácia, ak sa vám aj zvýši plat, tak vám ho jednoducho zje. Rast reálnych miezd na budúci rok, ak si správne pamätám, bude niekde okolo 0,1 %, čiže v zásade nula, sa nemusíme baviť, že 0,1 je niečo, niečo zmysluplné. Je to nula, čiže mzdy na budúci rok neporastú. Porastú dane a porastú výdavky tohto štátu. To je príbeh tohto rozpočtu. Takže ja si myslím, že ľudia by na takúto zmluvu, ktorú im tu predkladáte, nemali pristúpiť. Je to zlá zmluva, tento rozpočet je zlý, preto ho my nepodporíme a veľmi rád by som počul, lebo, pán minister, vy vždycky tak mávnete nad tým rukou, že to sú také úspory, také, onaké, keď na jednej oblasti vaši vlastní analytici našli úsporu cez 100 mil. eur, tak čo ďalšie oblasti, jednoducho z tých, tých 2 mld., ktoré potrebujete konsolidovať, by ste len úsporami podľa môjho názoru vedeli nájsť 500 mil. až 1 mld., čiže polovičnú, polovičnú sumu z konsolidácie. Tak, prosím, nemávajte nad tým rukou, veď to sú oficiálne dokumenty z vášho ministerstva, to nie sú moje výmysly. Len ja rozumiem tomu, že šetriť, to chce, to chce robotu. To nemôžete obstarávať na tri ponuky v uzavretých súťažiach, to treba reálne dávať nejaké veci do konkurencie, aby sa firmy pobili, aby vám ponúkli najlepšiu cenu, to proste, to je makačka, to málokomu sa takéto niečo chce. A ja rozumiem, že vy fungujete v koalícii, kde so sedemdesiat šestkou veľmi vyskakovať nemôžete, nemôžete tlačiť na tých ministrov, aby naozaj šetrili. Po novom už nebudete môcť tlačiť ani na poslancov, lebo už aj tí poslanci začnú vymýšľať, už to tu vidíme, pán Huliak má nejaké nápady, ďalší koaliční poslanci zrazu pochopia, že sú dôležití, keď je to iba sedemdesiat šestka, takže nezávidím vám tú rolu, pán minister, ale, žiaľ, takúto zmluvu s občanmi ste nám sem priniesli na ten budúci rok a ja by som teda povedal v mene občanov, že takúto zmluvu si neprosíme, vráťte sa s tým a predložte nám nejakú lepšiu dohodu. Ďakujem pekne za pozornosť.